Язэдэлэжьэн лъагъэкIуатэ — Адыгэ макъ\nУрысые Федерацием энергетикэмкIэ иминистрэ игуадзэу Юрий Маневич видеоконференцие шIыкIэм тетэу Адыгэ Республикэм иминистрэхэм я Кабинетрэ ПАО-у «Кубаньэнерго» зыфиIорэмрэ япащэхэм зэдэгущыIэгъу адыриIагъ. Электричествэ рыкIуапIэхэм ягъэкIэжьын фытегъэпсыхьэгъэ Iофтхьабзэхэр инвестиционнэ программэм хэгъэ­хьэгъэнхэр ары анахь шъхьаIэу зигугъу ашIыгъэр.\nАдыгеим и ЛIышъхьэу КъумпIыл Мурат ипшъэрылъкIэ зэхэсыгъом хэлэжьагъэх республикэм ивице-премьерэу Сапый Вячеславрэ АР-м экономикэ хэхъоныгъэмкIэ ыкIи сатыумкIэ иминистрэу Геннадий Митрофановымрэ.\nЭнергетическэ хъызмэтым хэхъоныгъэ ышIынымкIэ ыкIи ар гъэкIэжьыгъэнымкIэ зэрифэшъуашэу Iоф зэдашIэным мэхьанэшхо зэриIэр лъэныкъохэм къыхагъэщыгъ. Ащ къыдыхэлъытагъэу шъо­лъырым ит подстанцие заулэмэ ягъэцэкIэжьын фытегъэпсыхьэгъэ проектэу ПАО-у «Кубаньэнерго» зыфиIорэм къы­гъэхьазырыгъэр щыIэныгъэм щыпхырыщыгъэныр пшъэрылъ шъхьаIэхэм ащыщэу къаIуагъ.\nПроектым мэхьанэшхо зэрэратырэм ишыхьат АР-м иминистрэхэм я Кабинет, «Россети» ыкIи ПАО-у «Кубаньэнерго» зыфиIохэрэм Iоф зэдашIэнымкIэ зэзэгъыныгъэу зэдашIыгъэр. Ащ игъэцэкIэн зэрэфэхьазырхэм зэхэсыгъом щытегущыIагъэх.\nШъолъырым иэнергетическэ комплекс хэхъоныгъэхэр ышIынхэр анахь мэхьанэшхо зиIэ лъэныкъохэм ащыщэу Адыгеим и ЛIышъхьэ къыгъэнэфагъ. Ащ епхыгъэ пшъэрылъхэр гъэцэкIагъэхэ зыхъукIэ республикэр джыри нахь лъэгэпIэ инхэм анэсын зэрилъэкIыщтыр хигъэунэфы­кIыгъ.\nЭнергэкIуачIэхэм ахэгъэхъогъэнымкIэ мы аужырэ уахътэм Адыгеим щызэшIуахыгъэр бэ. «Росатомым» хэхьэрэ структурэм ишIуагъэкIэ жьыбгъэм иамалкIэ Урысыем Iоф щызышIэрэ электростанцие анахь иныр республикэм щагъэпсыгъ. ТыгъэмкIэ Iоф зышIэщт электростанцием ишIын лъагъэкIуатэ.\nЫпшъэкIэ зигугъу къэтшIыгъэ систе­мэм игъэкIэжьын, изэтегъэпсыхьан фэIорышIэ Санкт-Петербург щыкIогъэ дунэе экономическэ форумым Адыгеим и ЛIышъхьэрэ ПАО-у «Россети» зыфиIорэм и Правление и Тхьаматэрэ зыкIэтхэгъэхэ зэзэгъыныгъэр.\nПредыдущая Алъэгъугъэм ыгъэрэзагъэх\nСледущая Волгоград саугъэт щагъэуцугъ